Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2002 M. GRUODŽIO 11 D. NUTARIMO NR. 1950 „DĖL KELIŲ EISMO TAISYKLIŲ PATVIRTINIMO“ PAKEITIMO

2024 m. lapkričio 6 d. Nr. 935

Vilnius

Lietuvos Respublikos Vyriausybė nutaria:

1. Pakeisti Kelių eismo taisykles, patvirtintas Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“:

1.1.	Pakeisti 3.17 papunktį ir jį išdėstyti taip:

„3.17. Važiuojamųjų kelio dalių sankirta (toliau – važiuojamųjų dalių sankirta) – plotas, kurį riboja tiesios linijos, įsivaizduojamos pratęsus išorinius susikertančių važiuojamųjų dalių kraštus, neatsižvelgiant į tai, ar šie kraštai išplatinti ar suapvalinti.“

1.2.	Pakeisti 49 punktą ir jį išdėstyti taip:

„49. Eismo dalyviai privalo laikytis visų būtinų atsargumo priemonių maršrutinio transporto priemonei (toliau – maršrutinis transportas) atvykstant į stotelę.“

1.3.	Pakeisti 92 punktą ir jį išdėstyti taip:

„92. Jeigu avarinės šviesos signalizacijos transporto priemonėje nėra arba ji sugedusi ir priverstinai sustojama, kur sustoti arba stovėti draudžiama, arba įvykus eismo įvykiui, taip pat jeigu priverstinai sustojama ten, kur sustojusią transporto priemonę kiti eismo dalyviai pamatytų likus iki jos mažiau kaip 100 m, motorinės transporto priemonės (išskyrus mopedą, motociklą be priekabos), traktoriaus, savaeigės mašinos vairuotojas privalo nedelsdamas prieš transporto priemonių važiavimo kryptį toje važiuojamosios dalies pusėje pastatyti avarinio sustojimo ženklą: gyvenvietėse – ne arčiau kaip 25 m atstumu, o ne gyvenvietėse – ne arčiau kaip 50 m atstumu nuo sustojusios transporto priemonės. Jei važiuojant tamsiuoju paros metu arba esant blogam matomumui sugedo bent viena galinė gabaritinė šviesa ir neveikia avarinė šviesos signalizacija, norint tęsti judėjimą transporto priemonės gale privalo būti pritvirtintas avarinio sustojimo ženklas.“

1.4.	Pakeisti 117 punktą ir jį išdėstyti taip:

„117. Jeigu važiuojamoji dalis horizontaliojo ženklinimo linijomis ir (arba) kelio ženklais suskirstyta į eismo juostas, transporto priemonės turi važiuoti šiomis juostomis. Užvažiuoti ant brūkšninių horizontaliojo ženklinimo linijų leidžiama tik persirikiuojant į kitą eismo juostą, kirsti ištisines horizontaliojo ženklinimo linijas leidžiama tik Taisyklių 3 priede nurodytais atvejais. Jeigu yra ištisinė horizontaliojo ženklinimo linija (vienguba ar dviguba), skirianti priešingų krypčių eismo juostas, vairuotojas privalo važiuoti dešiniau nuo jos. Ištisines horizontaliojo ženklinimo linijas ir nukreipimo saleles taip pat leidžiama kirsti išskirtiniu atveju, kai tęsti važiavimo nekeičiant eismo juostos neįmanoma dėl stacionarios kliūties važiuojamojoje dalyje (nuvirtęs medis, įvykęs eismo įvykis, priverstinai sustojusi ar neleistinoje vietoje stovinti transporto priemonė ar kiti stacionarūs objektai, dėl kurių eismas neįmanomas), jeigu tai daryti saugu ir nekliudoma kitiems eismo dalyviams.“

1.5.	Pakeisti 126 punktą ir jį išdėstyti taip:

„126. Vairuotojas, atsižvelgdamas į greitį, privalo laikytis tokio atstumo, kad neatsitrenktų į priekyje važiuojančią transporto priemonę, jeigu ji būtų stabdoma, taip pat palikti tokį tarpą iš šono, kad eismas būtų saugus. Rekomenduojama, kad atstumas iki priekyje važiuojančios transporto priemonės būtų ne mažesnis kaip per dvi sekundes nuvažiuojamas atstumas arba ne mažesnis kaip pusė spidometro rodmens, paversto metrais, pavyzdžiui, kai greitis 70 km/h, atstumas turi būti ne mažesnis kaip 35 m, jeigu eismo sąlygos nereikalauja kitaip. Motorinių transporto priemonių, traktorių, savaeigių mašinų vairuotojai, apvažiuodami pėsčiuosius arba apvažiuodami ar lenkdami dviratininkus, elektrinių mikrojudumo priemonių vairuotojus, tarp vairuojamos transporto priemonės ir nurodytų eismo dalyvių privalo palikti ne mažesnį kaip 1,0 m šoninį atstumą, kai motorinių transporto priemonių, traktorių, savaeigių mašinų važiavimo greitis ne didesnis kaip 50 km/h, ir ne mažesnį kaip 1,5 m šoninį atstumą, kai motorinių transporto priemonių greitis didesnis kaip 50 km/h. Reikalavimas dėl nurodyto šoninio atstumo laikymosi netaikomas važiuojant atskira eismo juosta.“

1.6.	Papildyti 150.17 papunkčiu:

„150.17. kelio pusėje, kurioje yra dvi ir daugiau eismo juostų ir nustatytas važiavimo greitis didesnis kaip 50 km/h, išskyrus specialiai stovėti skirtas vietas, pažymėtas atitinkamais kelio ženklais ir (ar) horizontaliuoju ženklinimu, arba sustojimą maršrutiniam transportui skirtose stotelėse ar kelkraštyje.“

1.7.	Pakeisti 176.3 papunktį ir jį išdėstyti taip:

„176.3. palikti stovėti didesnės kaip 3,5 t didžiausiosios leidžiamosios masės krovininius automobilius, daugiau kaip 12 sėdimų vietų autobusus, traktorius, savaeiges mašinas ir didesnės kaip 3,5 t didžiausiosios leidžiamosios masės priekabas;“.

1.8.	Pakeisti 1 priedą:

1.8.1.	Pakeisti 1 punktą ir kelio ženklą Nr. 149 išdėstyti taip:

„149	Nukreipiamoji gairė	Kelio darbų vietoje žymi eismo juostos ribas ir važiavimo trajektoriją“.

1.8.2.	Pakeisti 8 punktą:

1.8.2.1.	Papildyti kelio ženklu Nr. 561:

„561	Mažos taršos zona	Savivaldybės tarybos nustatyta miesto teritorija, kurios visuose keliuose už kelio ženklo ribojamas arba visiškai draudžiamas motorinių transporto priemonių, traktorių ir savaeigių mašinų, išskyrus netaršias transporto priemones, eismas“.

1.8.2.2.	Papildyti kelio ženklu Nr. 562:

„562	Mažos taršos zonos pabaiga	Pažymi vietą, nuo kurios negalioja kelio ženklo „Mažos taršos zona“ reikalavimai“.

1.8.3.	Pakeisti 9 punktą:

1.8.3.1.	Pakeisti kelio ženklą Nr. 636 ir jį išdėstyti taip:

„636	Automatinė eismo kontrolė	Pirmasis kelio ženklas naudojamas kelio ruože, kuriame įrengti stacionarūs (nekilnojami) Taisyklių pažeidimus, išskyrus nustatyto greičio režimo pažeidimus, fiksuojantys automatiniai prietaisai. Antrasis kelio ženklas naudojamas kelio ruože, kuriame įrengti stacionarūs (nekilnojami) nustatyto greičio režimo ir, esant techninėms galimybėms, kitus Taisyklių pažeidimus fiksuojantys automatiniai prietaisai“.

1.8.3.2.	Papildyti kelio ženklu Nr. 637:

„637	Eismo kryptys kelio darbų vietose	Nurodo važiavimo kryptį keliuose, kuriuose vykdomi kelio darbai“.

1.8.4.	Pakeisti 11 punktą:

1.8.4.1.	Pakeisti papildomą lentelę Nr. 812 ir ją išdėstyti taip:

„812	Galiojimo kryptis į dešinę	Nurodo kelio ženklų, pastatytų prieš sankryžą, galiojimo kryptis arba važiavimo į esančius prie pat kelio objektus kryptį“.

1.8.4.2.	Pakeisti papildomą lentelę Nr. 813 ir ją išdėstyti taip:

„813	Galiojimo kryptis į kairę	Nurodo kelio ženklų, pastatytų prieš sankryžą, galiojimo kryptis arba važiavimo į esančius prie pat kelio objektus kryptį“.

1.8.4.3.	Pakeisti papildomą lentelę Nr. 814 ir ją išdėstyti taip:

„814	Galiojimo kryptis į abi puses	Nurodo kelio ženklų, pastatytų prieš sankryžą, galiojimo kryptis arba važiavimo į esančius prie pat kelio objektus kryptį“.

1.8.4.4.	Pakeisti papildomą lentelę Nr. 851 ir ją išdėstyti taip:

„851	Degalų ir energijos šaltinių rūšys	Naudojama su kelio ženklu „Degalinė“ ir nurodo degalinėje esančių degalų ir energijos šaltinių rūšis (pavyzdžiui, elektros energija, vandenilio dujos, suslėgtos gamtinės dujos, suslėgtas biometanas, suskystintos gamtinės dujos, suskystintas biometanas, suskystintos naftos dujos)“.

1.9.	Pakeisti 3 priedo 1.14 papunktį ir jį išdėstyti taip:

„1.14. Dviračių pervaža (dvi lygiagrečios linijos, sudarytos iš kvadratų) žymi vietą, kur dviračių takas, dviračių juosta kerta važiuojamąją dalį. Dviračio, motorinio dviračio ir elektrinės mikrojudumo priemonės vairuotojui leidžiama užvažiuoti ant dviračių pervažos ženklinimo.

“.

2. Nustatyti, kad šis nutarimas įsigalioja 2024 m. gruodžio 1 d.

Ministrė Pirmininkė	Ingrida Šimonytė

Susisiekimo ministras	Marius Skuodis